Når solen onsdag står op over landet, så åbenbarer der sig de fleste steder i Nordjylland blot en overskyet, grå himmel. Derudover vil man også kunne opleve, at sigtbarheden er dårlig, og der vil her til morgen være dis og tåge mange steder. Det er prisen for den lune luft, der blæser op over landet fra vest og sydvest. Når den fugtige luft fra Nordsøen blæser ind over det kølige land, så afkøles luften tilstrækkeligt til at vanddampen i luften fortættes og danner små dråber - dét vi oplever som tåge. Det milde decembervejr fortsætter de kommende dage, hvor temperaturen måske kan nå 10 graders varme.

Opsummering:
Onsdagsvejret bliver endnu en omgang gråvejr - og flere steder også diset.